

**LIETUVOS RESPUBLIKOS**

**LOTERIJŲ IR LOŠIMŲ MOKESČIO ĮSTATYMO NR. IX-326 1, 6, 8 STRAIPSNIŲ PAKEITIMO IR ĮSTATYMO PAPILDYMO 51 STRAIPSNIU**

**ĮSTATYMAS**

2021 m. spalio 14 d. Nr. XIV-581

Vilnius

**1 straipsnis. 1 straipsnio pakeitimas**

Pakeisti 1 straipsnį ir jį išdėstyti taip:

„**1 straipsnis. Įstatymo paskirtis**

Šis įstatymas reglamentuoja loterijų ir lošimų apmokestinimą loterijų ir azartinių lošimų mokesčiu (toliau – loterijų ir lošimų mokestis) ir juridinių asmenų apmokestinimą vienkartiniu mokesčiu už licencijų organizuoti azartinius lošimus išdavimą.“

**2 straipsnis. Įstatymo papildymas 51 straipsniu**

Papildyti Įstatymą 51 straipsniu:

„**51 straipsnis. Vienkartinis mokestis už licencijos organizuoti azartinius lošimus išdavimą**

Juridiniai asmenys, Lošimų įstatyme nustatyta tvarka siekiantys įgyti licenciją organizuoti azartinius lošimus, apmokestinami vienkartiniu mokesčiu:

1) už licencijos organizuoti stalo lošimus ir lošimus A kategorijos automatais išdavimą – 300 000 eurų;

2) už licencijos organizuoti lošimus B kategorijos automatais išdavimą – 300 000 eurų;

3) už licencijos organizuoti bingą išdavimą – 100 000 eurų;

4) už licencijos organizuoti totalizatorių, įskaitant ir žirgų totalizatorių, išdavimą – 100 000 eurų;

5) už licencijos organizuoti lažybas išdavimą – 100 000 eurų;

6)už licencijos organizuoti nuotolinius lošimus išdavimą – 500 000 eurų;

7) už visų šios dalies 1–6 punktuose nurodytų licencijų išdavimą – 1 000 000 eurų.“

**3 straipsnis. 6 straipsnio pakeitimas**

Papildyti 6 straipsnį 4 dalimi:

„4. Juridiniai asmenys, Lošimų įstatyme nustatyta tvarka siekiantys įgyti licenciją organizuoti azartinius lošimus, šio įstatymo 51 straipsnyje nustatytą vienkartinį mokestį už licencijos organizuoti azartinius lošimus išdavimą sumoka iki licencijos išdavimo.“

**4 straipsnis. 8 straipsnio pakeitimas**

Pakeisti 8 straipsnį ir jį išdėstyti taip:

„**8 straipsnis. Loterijų ir lošimų mokesčio ir vienkartinio mokesčio už licencijos organizuoti azartinius lošimus išdavimą įskaitymas**

1. Juridinių asmenų, organizuojančių didžiąsias ir mažąsias loterijas pagal Loterijų įstatymą ir lošimus pagal Lošimų įstatymą, sumokėtas loterijų ir lošimų mokestis įskaitomas į valstybės biudžetą.

2. Juridinių asmenų, Lošimų įstatyme nustatyta tvarka siekiančių įgyti licenciją organizuoti azartinius lošimus, sumokėtas vienkartinis mokestis už licencijų organizuoti azartinius lošimus išdavimą įskaitomas į valstybės biudžetą.“

**5 straipsnis. Įstatymo įsigaliojimas ir įgyvendinimas**

1. Šis įstatymas, išskyrus šio straipsnio 2 dalį, įsigalioja 2022 m. liepos 1 d.

2. Lietuvos Respublikos Vyriausybė ir Lošimų priežiūros tarnybos prie Lietuvos Respublikos finansų ministerijos direktorius iki 2022 m. birželio 30 d. priima šio įstatymo įgyvendinamuosius teisės aktus.

*Skelbiu šį Lietuvos Respublikos Seimo priimtą įstatymą.*

Respublikos Prezidentas Gitanas Nausėda